Κέβιν Ντουράντ

Ο **Κέβιν Γουέιν Ντουράντ** (αγγλικά: *Kevin Wayne Durant*, γεννήθηκε 29 Σεπτεμβρίου  1988) είναι Αμερικανός διεθνής καλαθοσφαιριστής. Αγωνίζεται ως πάουερ φόργουορντ στους Χιούστον Ρόκετς. Ένας από τους καλύτερους του αθλήματος όλων των εποχών, είναι τέσσερις φορές χρυσός Ολυμπιονίκης, ο μόνος παίκτης σε οποιοδήποτε ομαδικό άθλημα ανδρών και πρώτος σκόρερ των Η.Π.Α. σε Ολυμπιακούς Αγώνες. 

Είναι δύο φορές πρωταθλητής και πολυτιμότερος παίκτης (MVP) των τελικών (2016, 2017), ενώ το 2014 ήταν MVP του πρωταθλήματος. Έχει αναδειχθεί επίσης τέσσερις φορές πρώτος σκόρερ του NBA (2010, 2011, 2012, 2014), επίτευγμα που υστερεί μόνο των Μάικλ Τζόρνταν και Ουίλτ Τσάμπερλεϊν, έξι φορές μέλος της Πρώτης Ομάδας  NBA (2010–2014, 2018) και 16 φορές μέλος του All-Star Game ΝΒΑ. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

## Βιογραφία

### Πρώτα χρόνια
Ο Κέβιν Ντουράντ γεννήθηκε λίγο έξω από την πρωτεύουσα των ΗΠΑ, στο Σουίτλαντ του Μέριλαντ στις 29 Σεπτεμβρίου 1988. Ως ένα από τα τέσσερα παιδιά της οικογένειας, μεγάλωσε αγαπώντας τον αθλητισμό με την αδερφή του και τα δύο αδέρφια του. Η γιαγιά του, είχε ισχυρή επιρροή, λέγοντάς του ότι το ύψος του ήταν μία ευλογία, παρόλο που οι συμμαθητές του τον κορόιδευαν επειδή ήταν πάντα ο ψηλότερος στην τάξη. Από το γυμνάσιο άρχισε να διακρίνεται καθώς αναδείχθηκε πολυτιμότερος παίκτης του *All-American Game* των *McDonald's* το 2006. 

Παρέμεινε στο Πανεπιστήμιο του Τέξας για μόνο μία χρονιά, έχοντας μέσους όρους 25,8 πόντους σημειώνοντας το δεύτερο μεγαλύτερο αριθμό πόντων για πρωτοετή και 11,1 ριμπάουντ και κέρδισε τον τίτλο του καλύτερου παίκτη του κολεγιακού πρωταθλήματος (αναγνωρίστηκε ομόφωνα ως ο εθνικός παίκτης της χρονιάς, κερδίζοντας το βραβείο *John R. Wooden*, το βραβείο *Naismith College Player of the Year* και όλες τις οκτώ άλλες ευρέως αναγνωρισμένες διακρίσεις και βραβεία. Έγινε ο πρώτος πρωτοετής στην ιστορία που κατάφερε κάτι τέτοιο.

### NBA
Στα 19 του χρόνια και με ύψος 2,06 μέτρα, συμμετείχε στο ντραφτ του NBA του 2007, όπου επιλέχθηκε δεύτερος συνολικά από τους Οκλαχόμα Σίτι Θάντερ. Στο πρώτο του παιχνίδι απέναντι στους Ντένβερ Νάγκετς σημείωσε 18 πόντους και μάζεψε 9 ριμπάουντ. Η χρονιά συνεχίστηκε το ίδιο καλά και κέρδισε το βραβείο του πρωτο-εμφανιζόμενου στο NBA (*Rookie of the Year*) έχοντας μέσο όρο 20,3 πόντους και 4,3 ριμπάουντ. 

Μετά τη μετακόμιση της ομάδας στην Οκλαχόμα Σίτι κατά την περίοδο 2009–10 που ήταν η τρίτη της καριέρας του, έγινε ο νεότερος παίκτης στην ιστορία του NBA που αναδεικνύεται πρώτος σκόρερ με μέσο όρο 30,3 πόντους. Ήταν δεύτερος στην ψηφοφορία για τον πολυτιμότερου παίκτη της κανονικής περιόδου. Επιλέχθηκε για το πρώτο του NBA All-Star Game σημειώνοντας 15 πόντους. Χάρη στο παιχνίδι του, οι Θάντερ βελτίωσαν το ρεκόρ τους κατά 27 νίκες από την προηγούμενη χρονιά και ξεπέρασαν τις προσδοκίες για να φτάσουν στα πλέι οφ. Τη σεζόν 2011–12 έφτασε μέχρι τους τελικούς του ΝΒΑ αλλά δεν κατάφερε να κατακτήσει το πρωτάθλημα, ήταν όμως για τρίτη συνεχή χρονιά κορυφαίος σκόρερ με μέσο όρο 28 πόντους και πρώτος σκόρερ με 36 πόντους και καλύτερος παίκτης του All-Star Game στη νίκη της Δύσης με 152–149. Τόσο το 2012, όσο και το 2013 ήταν δεύτερος στην ψηφοφορία του πολυτιμότερου παίκτη (MVP) του πρωταθλήματος, ενώ για τη σεζόν 2013–14 ήταν ο νικητής του βραβείου, σημειώνοντας το ατομικό του ρεκόρ 54 πόντων εναντίον των Γκόλντεν Στέιτ Ουόριορς, ενώ ήταν και πρώτος σκόρερ με τον καλύτερο μέσο όρο της καριέρας του (35,9 πόντοι). Η ομάδα του έφτασε μέχρι τους τελικούς της Δυτικής Περιφέρειας όπου έχασε σε έξι αγώνες από τους Σαν Αντόνιο Σπερς. Η επόμενη σεζόν στιγματίστηκε από τρεις αλλεπάλληλους τραυματισμούς και μόνο 27 αγώνες, ενώ το 2015–16 επανήλθε σε πλήρη δράση έχοντας μέσο όρο 28,2 πόντους, 8,2 ριμπάουντ και 5,0 ασίστ οδηγώντας τους Θάντερ σε 55 νίκες και στην τρίτη θέση στη Δύση, χωρίς όμως περαιτέρω σημαντική πορεία.

Το 2016 έγινε η μεταγραφή του στους Γκόλντεν Στέιτ Ουόριορς, μία κίνηση που προκάλεσε πολλές συζητήσεις από τους αναλυτές και μη του ΝΒΑ. Οι Ουόριορς ολοκλήρωσαν τη σεζόν 2016–17 με ρεκόρ 67–15 και μπήκαν στα πλέι οφ ως οι πρώτοι στην κατάταξη. Επέστρεψε από τραυματισμό εγκαίρως για τα πλέι οφ του 2017 και βοήθησε τους Ουόριορς να προκριθούν στους τρίτους συνεχόμενους τελικούς τους, ενώ παράλληλα έγινε η πρώτη ομάδα στην ιστορία του πρωταθλήματος που ξεκίνησε την σειρά των πλέι οφ με 12–0. Στον πρώτο αγώνα της σειράς, ο Ντουράντ είχε 38 πόντους, οκτώ ριμπάουντ και οκτώ ασίστ, οδηγώντας τους Ουόριορς στη νίκη επί των πρωταθλητών Κλίβελαντ Καβαλίερς. Βοήθησε τους Ουόριορς να προηγηθούν με 3–0 στη σειρά με 31 πόντους στον τρίτο αγώνα, συμπεριλαμβανομένου του τρίποντου που έδωσε το προβάδισμα 45,3 δευτερόλεπτα πριν την λήξη του αγώνα. Στον πέμπτο αγώνα, σημείωσε 39 πόντους, επτά ριμπάουντ και πέντε ασίστ, σε μία νίκη που καθόρισε τη σειρά. Στους τελικούς ήταν ο πρώτος σκόρερ του Γκόλντεν Στέιτ σε κάθε αγώνα, με μέσο όρο 35,2 πόντους, 8,4 ριμπάουντ και 5,4 ασίστ, ενώ είχε ποσοστό ευστοχίας 55,5 % εντός πεδιάς και 47,4 % στα τρίποντα. Τελικά, κατέκτησε το πολυπόθητο πρωτάθλημα το 2017, βγαίνοντας πολυτιμότερος παίκτης των τελικών. Κατέκτησε ξανά το 2018 το πρωτάθλημα του ΝΒΑ, όντας ο MVP των τελικών για δεύτερη φορά. Στον πρώτο αγώνα των τελικών της Δυτικής Περιφέρειας, σημείωσε 37 πόντους κατά τη διάρκεια μιας νίκης με 119–106 επί των Χιούστον Ρόκετς, αλλά μετά από έξι αγώνες, οι Ουόριορς βρέθηκαν να χάνουν με 3–2, και ο Ντουράντ επικρίθηκε ότι συνέβαλε στις δυσκολίες των Γκόλντεν Στέιτ παίζοντας πολύ απομονωμένα. Οι Ουόριορς απέφυγαν τον αποκλεισμό στον έκτο αγώνα και στον έβδομο ο Ντουράντ σημείωσε 34 πόντους, βοηθώντας τους Ουόριορς να επιστρέψουν στους τελικούς με μια νίκη που καθόρισε τη σειρά αγώνων. Στον τρίτο αγώνα των τελικών του 2018, κατέγραψε ρεκόρ καριέρας στα πλέι οφ με 43 πόντους, 13 ριμπάουντ και επτά ασίστ, σε μια νίκη επί των Κλίβελαντ Καβαλίερς, οδηγώντας τους Ουόριορς σε προβάδισμα 3–0.  Τελικά, σάρωσαν το Κλίβελαντ και κατέκτησαν το δεύτερο συνεχόμενο πρωτάθλημα, με τον Ντουράντ να έχει μέσο όρο 28,8 πόντους, 10,8 ριμπάουντ και 7,5 ασίστ. Την ίδια χρονιά ήταν και πολυτιμότερος παίκτης του All-Star Game με 31 πόντους οδηγώντας την ομάδα της Δυτικής Περιφέρειας σε νίκη με 178–164.

Τον Ιούλιο του 2019 υπέγραψε με τους Νετς για τέσσερα χρόνια, με συνολικές απολαβές στα 164 εκατομμύρια δολάρια, ποσό που τον κατατάσσει στους υψηλότερα αμειβόμενους καλαθοσφαιριστές. Στους Νετς άφησε το νούμερο της μέχρι τώρα καριέρας του (35) και πήρε το 7 για μια νέα αρχή, όπως ο ίδιος δήλωσε. Έχασε όλη τη σεζόν 2019–20, λόγω τραυματισμού. Επέστρεψε στην αγωνιστική δράση στις 22 Δεκεμβρίου 2020, έχοντας 22 πόντους σε 25 λεπτά συμμετοχής. Στις 8 Αυγούστου 2021 η ομάδα της Νέας Υόρκης ανακοίνωσε την επέκταση του συμβολαίου του Ντουράντ μέχρι το 2026 έναντι 198 εκατομμυρίων δολαρίων. 

Στις 30 Ιουνίου 2022 ζήτησε να αποχωρήσει από τους Νετς. Παρ' αυτά παρέμεινε στους Νετς μέχρι τις 9 Φεβρουαρίου 2023, όταν αποκτήθηκε μέσω ανταλλαγής από τους Φοίνιξ Σανς, με τρεις άλλους παίκτες και τέσσερις επιλογές ντραφτ πρώτου γύρου (2023, 2025, 2027, 2029) να πηγαίνουν στους Νετς. Παραμένοντας σε εξαιρετική κατάσταση έκλεισε τη σεζόν με μέσους όρους of 29,1 πόντους, 6,7 ριμπάουντ, 5,0 ασίστ και με τις δύο ομάδες έχοντας ποσοστά ευστοχίας 56,0 % εντός πεδιάς, 40,4 % στα τρίποντα και 91,9 % στις ελεύθερες βολές, ο πρώτος παίκτης στην ιστορία του NBA που ξεπέρασε τους μέσους όρους των 55-40-90. Και η επόμενη σεζόν χαρακτηρίστηκε από υψηλά ποσοστά ευστοχίας (κατ' αντιστοιχία 50–40–80), μέσο όρο 27,1 πόντους, ικανά για την επιλογή στη δεύτερη καλύτερη ομάδα της χρονιάς, όμως οι Σανς αποκλείστηκαν στον πρώτο γύρο των πλέι οφ.

### Εθνική ομάδα
Τον Φεβρουάριο του 2007, ο Ντουράντ έλαβε πρόσκληση για το προπονητικό καμπ της εθνικής ομάδας των Ηνωμένων Πολιτειών. Παρά την καλή του παρουσία, αποβλήθηκε από την ομάδα όταν τη σύνθεση της μειώθηκε στο όριο των δώδεκα παικτών λόγω έλλειψης εμπειρίας. Ήταν βασικό μέλος των εθνικής ομάδας των ΗΠΑ που κέρδισε το χρυσό στο Παγκόσμιο Πρωτάθλημα του 2010 με τον ίδιο να αναδεικνύεται πολυτιμότερος παίκτης της διοργάνωσης. Οι μέσοι όροι του για τη διοργάνωση ήταν 22,8 πόντοι, 6,1 ριμπάουντ, 1,8 ασίστ και 1,4 κλεψίματα ανά αγώνα σε σύνολο εννέα. Σημείωσε 28 πόντους (πρώτος σκόρερ) στον τελικό με αντίπαλο τη γηπεδούχο Τουρκία στη νίκη με 81–64 και έθεσε επίσης ρεκόρ σκοραρίσματος όλων των εποχών για τις ΗΠΑ σε έναν αγώνα παγκόσμιας διοργάνωσης, σημειώνοντας 38 πόντους στον ημιτελικό των ΗΠΑ εναντίον της Λιθουανίας. Τον Δεκέμβριο, ο Ντουράντ ανακηρύχθηκε Αθλητής της Χρονιάς από την Ομοσπονδία Καλαθοσφαίρισης των ΗΠΑ για το 2010 για πρώτη φορά στην καριέρα του. 

thumb|Με το χρυσό μετάλλιο του Παγκοσμίου Πρωταθλήματος του 2010
Είναι τέσσερις φορές χρυσός Ολυμπιονίκης στους Ολυμπιακούς Αγώνες του 2012 στο Λονδίνο, του 2016 στο Ρίο ντε Τζανέιρο, του 2021 στο Τόκιο και του 2024 στο Παρίσι. Στη διοργάνωση του 2012 είχε μέσο όρο 19,5 πόντους, 5,8 ριμπάουντ, 2,6 ασίστ και 1,6 κλεψίματα ανά αγώνα, βοήθησε την εθνική ομάδα να μείνει αήττητη στην πορεία προς την κατάκτηση του χρυσού μεταλλίου. Στον τελικό της διοργάνωσης με την Ισπανία (117–100), ήταν ο πρώτος σκόρερ με 30 πόντους. Σημείωσε ρεκόρ πόντων για την ομάδα των ΗΠΑ σε Ολυμπιακούς Αγώνες με 156 και τους περισσότερους στο τουρνουά αλλά ήταν δεύτερος σκόρερ με βάση το μέσο όρο των 19,5 πόντων. Στο τουρνουά του 2016 οι τελικοί μέσοι όροι του ήταν 19,4 πόντοι, 5,0 ριμπάουντ και 3,5 ασίστ ανά αγώνα σε οκτώ αγώνες. Στον τελικό με αντίπαλο τη Σερβία (96–66) ήταν και πάλι πρωταγωνιστής με 30 πόντους έχοντας το σημαντικότερο ρόλο στην ανατροπή της αρχικής αρνητικής αρχής με τη Σερβία να προηγείται έως τρεις πόντους στο πρώτο δεκάλεπτο. Σε αναγνώριση των επιδόσεών του, ανακηρύχθηκε Αθλητής της Χρονιάς για το 2016, μαζί με τον Καρμέλο Άντονι, για δεύτερη φορά στην καριέρα του, τίτλο που κατέκτησε ξανά το 2021 μετά τις εξαιρετικές εμφανίσεις του στη διοργάνωση του Τόκιο, όπου σημείωσε ρεκόρ μέσου όρου πόντων στην ιστορία της εθνικής ομάδας των ΗΠΑ σε Ολυμπιακό τουρνουά μπάσκετ με 20,7. Αναδείχθηκε MVP και μέλος της καλύτερης πεντάδας του τουρνουά, έχοντας κατά μέσο όρο ακόμα 5,3 ριμπάουντ και 3,7 ασίστ, ενώ ήταν σπουδαίος στα νοκ άουτ παιχνίδια και κυρίως στον τελικό, όπου σημείωσε 29 πόντους και είχε ακόμα έξι ριμπάουντ και τρεις ασίστ. Στον αγώνα με την Τσεχία (119–84) ξεπέρασε τον Άντονι ως πρώτος σκόρερ στην ιστορία των ΗΠΑ σε Ολυμπιακά τουρνουά. Ήταν για τρίτη συνεχόμενη φορά πρώτος σκόρερ των ΗΠΑ σε Ολυμπιακούς Αγώνες. Ήδη με την τρίτη συμμετοχή του έγινε κάτοχος εννέα ρεκόρ ανδρών των ΗΠΑ στους Ολυμπιακούς Αγώνες, συμπεριλαμβανομένης της κορυφαίας θέσης σε πόντους (518), μέσο όρο πόντων (18,5), ριμπάουντ (137), ευστοχημένα σουτ εντός πεδιάς (173) και προσπάθειες (326), ευστοχημένα σουτ εντός πεδιάς (88) και προσπάθειες (175), εύστοχες βολές (84) και προσπάθειες (96). 

Με την Ολυμπιακή ομάδα του 2024 έκανε την πρώτη του εμφάνιση με την ομάδα εναντίον της Σερβίας έχοντας μικρό πρόβλημα τραυματισμού. Στις 4 Αυγούστου, έγινε ο κορυφαίος ριμπάουντερ των Ηνωμένων Πολιτειών όλων των εποχών στους Ολυμπιακούς Αγώνες, ξεπερνώντας τον Καρμέλο Άντονι, στη νίκη εναντίον του Πουέρτο Ρίκο. Στις 7 Αυγούστου, έγινε ο κορυφαίος σκόρερ των Ηνωμένων Πολιτειών σε Ολυμπιακούς Αγώνες όλων των εποχών, ξεπερνώντας τη Λίσα Λέσλι της γυναικείας ομάδας, στη νίκη στα προημιτελικά εναντίον της Βραζιλίας. Η ομάδα των ΗΠΑ κέρδισε το χρυσό μετάλλιο  καθιστώντας τον Ντουράντ τον πρώτο και μοναδικό τέσσερις φορές χρυσό Ολυμπιονίκη στο ανδρικό μπάσκετ. Από το 2010 έως το 2024, έπαιξε με την εθνική ομάδα των Ηνωμένων Πολιτειών σε 37 επίσημους αγώνες σε μεγάλες διοργανώσεις της FIBA (τέσσερα Ολυμπιακά και ένα Παγκόσμιο Κύπελλο), με μέσο όρο 18,8 πόντους, 4,9 ριμπάουντ και 2,9 ασίστ.

## Τίτλοι και διακρίσεις
 
* 2 × πρωταθλητής NBA (2017, 2018)
* ΝΒΑ πολυτιμότερος παίκτης (2014)
* 2 × MVP τελικών NBA (2017, 2018)
* 15 × NBA All-Star (2010– 2019, 2021–2025)
* 2 × NBA All-Star Game MVP (2012, 2019)
* 6 × Πρώτη ομάδα All-NBA (2010– 2014, 2018)
* 4 × Δεύτερη Ομάδα All-NBA (2016, 2017, 2019, 2022)
* ΝΒΑ Ρούκι (2008)
* NBA Καλύτερη ομάδα ρούκι (2008)
* 4 × πρώτος σκόρερ NBA (2010–2012, 2014)
* Επετειακή επιλογή NBA 75 χρόνων 
* Ο παίκτης της χρονιάς στο εθνικό κολέγιο Consensus (2007)
* *Consensus first-team All-American* (2007)
* Η φανέλα με το Νο. 35 αποσύρθηκε από το *Texas Longhorns*
* 4 × Χρυσός Ολυμπιονίκης (2012, 2016, 2021, 2024)
* Κυπελλούχος Κόσμου (2010)
* MVP Παγκόσμιου Κυπέλλου FIBA (2010)
* Καλύτερη Ομάδα Παγκοσμίου Κυπέλλου (2010)
* 3 × Αμερικανός αθλητής μπάσκετ της χρονιάς (2010, 2016, 2021)

## Παραπομπές


## Εξωτερικοί σύνδεσμοι

*  

Κατηγορία:Αμερικανοί καλαθοσφαιριστές
Κατηγορία:Σμολ φόργουορντ
Κατηγορία:Πάουερ φόργουορντ
Κατηγορία:Καλαθοσφαιριστές Σιατλ Σούπερσονικς
Κατηγορία:Καλαθοσφαιριστές Οκλαχόμα Σίτι Θάντερ
Κατηγορία:Καλαθοσφαιριστές Γκόλντεν Στέιτ Ουόριορς
Κατηγορία:Καλαθοσφαιριστές Μπρούκλιν Νετς
Κατηγορία:Καλαθοσφαιριστές Φοίνιξ Σανς
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA
Κατηγορία:Καλαθοσφαιριστές All-Star Game (NBA)
Κατηγορία:Αμερικανοί Ολυμπιονίκες
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές στους Θερινούς Ολυμπιακούς Αγώνες 2012
Κατηγορία:Καλαθοσφαιριστές στους Θερινούς Ολυμπιακούς Αγώνες 2016
Κατηγορία:Καλαθοσφαιριστές στους Θερινούς Ολυμπιακούς Αγώνες 2020
Κατηγορία:Καλαθοσφαιριστές στους Θερινούς Ολυμπιακούς Αγώνες 2024
Κατηγορία:Παίκτες νικητές Παγκοσμίου Πρωταθλήματος FIBA
Κατηγορία:Καλαθοσφαιριστές Παγκοσμίου Πρωταθλήματος 2010
Κατηγορία:Κάτοχοι παγκόσμιων ρεκόρ σε αθλήματα